**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá na základe Programového vyhlásenia vlády Slovenskej republiky na roky 2021 až 2024, Rámcového plánu legislatívnych úloh vlády Slovenskej republiky na VIII. volebné obdobie a Plánu legislatívnych úloh vlády Slovenskej republiky na mesiace jún až december 2021 návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.

Cieľmi návrhu zákona sú najmä

* systémová zmena riadenia verejných vysokých škôl, so zámerom jeho modernizácie tak, aby sa spružnili rozhodovacie procesy na úrovni vysokých škôl ako aj na úrovni fakúlt, najmä zverenie kreovania všetkých orgánov fakulty okrem funkcie dekana do samosprávnej pôsobnosti verejnej vysokej školy,
* zadefinovanie jednotných minimálnych kritérií na obsadenie funkčného miesta docenta a profesora a systémové zrušenie väzby týchto funkčných miest na tituly,
* profesionalizácia správnej rady verejnej vysokej školy,
* zvýšenie transparentnosti pri obsadzovaní funkcií dekana, rektora alebo člena správnej rady verejnej vysokej školy zavedením inštitútu verejného vypočutia,
* zjednotenie štandardnej dĺžky štúdia študijných programov v dennej forme a externej forme na prvom stupni, druhom stupni a študijných programov spájajúcich prvý stupeň a druhý stupeň,
* možnosť získania finančných prostriedkov podmienených plnením merateľných ukazovateľov (tzv. výkonnostné zmluvy),
* oddelenie rozhodnutí o akreditácií habilitačného konania a akreditácií inauguračného konania na dva samostatné druhy akreditácií,
* systémová zmena vytvárania učiteľských študijných programov,
* úprava zloženia predsedníctva Agentúry na podporu výskumu a vývoja a otvorenia sa občianskym združeniam pôsobiacim v oblasti výskumu a vývoja,
* rozšírenie spôsobov posudzovania projektov výskumu a vývoja zavedením posudzovania medzinárodnými expertnými panelmi a zavedením využívania rýchleho hodnotenia projektov, ktoré už boli vyhodnotené na inej úrovni,
* úprava orgánov Fondu na podporu vzdelávania (členstvo v rade fondu, funkčné obdobia),
* spružnenie termínov na doručovanie žiadostí o pôžičku.

Návrh zákona nebol predmetom vnútrokomunitárneho pripomienkového konania.

Dátum účinnosti sa navrhuje od 1. apríla 2022, vzhľadom na dĺžku trvania legislatívneho procesu so zohľadnením primeranej legisvakančnej doby.